Document ID: 32005D0092

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 2ας Φεβρουαρίου 2005 για τους όρους υγειονομικού ελέγχου, την πιστοποίηση και τις μεταβατικές διατάξεις σχετικά με την εισαγωγή και την περίοδο αποθήκευσης για αποστολές ορισμένων προϊόντων ζωικής προέλευσης σε ελεύθερες ζώνες, ελεύθερες αποθήκες και εγκαταστάσεις επιχειρήσεων που εφοδιάζουν διασυνοριακά θαλάσσια μεταφορικά μέσα στην Κοινότητα [κοινοποιηθείσα υπό τον αριθμό E(2005) 186] (Κείμενο που παρουσιάζει ενδιαφέρον για τον ΕΟΧ) (2005/92/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (1), και ιδίως τα άρθρα 12 παράγραφος 12 και 13 παράγραφος 6, Εκτιμώντας τα ακόλουθα: (1) Η οδηγία 97/78/ΕΚ καθορίζει τις απαιτήσεις όσον αφορά τους κτηνιατρικούς ελέγχους των αποστολών ορισμένων προϊόντων ζωικής προέλευσης από τρίτες χώρες και προβλέπει, μεταξύ άλλων, την αποθήκευση σε ελεύθερες ζώνες, ελεύθερες αποθήκες ή εγκαταστάσεις επιχειρήσεων που εφοδιάζουν διασυνοριακά θαλάσσια μεταφορικά μέσα των προϊόντων που δεν συμμορφώνονται με τους κτηνιατρικούς όρους εισαγωγής στην Κοινότητα. (2) Η οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (2), προβλέπει ότι τα κράτη μέλη λαμβάνουν μέτρα για να διασφαλίσουν ότι, από την 1η Ιανουαρίου 2005, τα προϊόντα ζωικής προέλευσης, που προορίζονται για ανθρώπινη κατανάλωση, εισάγονται από τρίτες χώρες μόνον εάν αυτές συμμορφώνονται με τους κανόνες που ορίζονται στην εν λόγω οδηγία. (3) Η οδηγία 2002/99/ΕΚ προβλέπει επίσης τη θέσπιση κανόνων υγειονομικού ελέγχου και πιστοποιητικών για προϊόντα υπό/σε διαμετακόμιση αμέσως/απευθείας ή ύστερα από αποθήκευση. Αντίστοιχα οι εν λόγω κανόνες και πιστοποιητικά για αποστολές κρέατος, συμπεριλαμβανομένων των θηραμάτων και των πουλερικών, και προϊόντων κρέατος, παρασκευασμάτων κρέατος καθώς και γάλακτος και γαλακτοκομικών προϊόντων για ανθρώπινη κατανάλωση που είτε προορίζονται για μια τρίτη χώρα είτε για τον εφοδιασμό διασυνοριακών θαλάσσιων μεταφορικών μέσων είτε βρίσκονται σε/με διαμετακόμιση αμέσως/απευθείας είτε ύστερα από αποθήκευση καθορίζονται στην απόφαση 79/542/ΕΟΚ (3) και στις αποφάσεις της Επιτροπής 94/984/ΕΚ (4), 97/221/ΕΚ (5), 2000/572/ΕΚ (6), 2000/585/ΕΚ (7), 2000/609/ΕΚ (8), 2003/779/ΕΚ (9) και 2004/438/ΕΚ (10) («οι οικείες κοινοτικές πράξεις»). (4) Αντίστοιχα, από την 1η Ιανουαρίου 2005, οι αποστολές προϊόντων ζωικής προέλευσης που εμπίπτουν στο πεδίο εφαρμογής των οικείων κοινοτικών πράξεων πρέπει να συμμορφώνονται με τους κανόνες και πρέπει να συνοδεύονται από το κατάλληλο υγειονομικό πιστοποιητικό που καθορίζεται στις οικείες κοινοτικές πράξεις όταν παρουσιάζονται για εισαγωγή σε ελεύθερες ζώνες, ελεύθερες αποθήκες ή εγκαταστάσεις επιχειρήσεων που εφοδιάζουν διασυνοριακά θαλάσσια μεταφορικά μέσα, εξασφαλίζοντας έτσι ότι πληρούνται οι απαιτήσεις για την υγεία των ζώων. (5) Συνεπώς, αυτές οι αποστολές που εισήχθησαν στην Κοινότητα για αποθήκευση σε ελεύθερες ζώνες, ελεύθερες αποθήκες ή εγκαταστάσεις επιχειρήσεων που εφοδιάζουν διασυνοριακά θαλάσσια μεταφορικά μέσα πριν από την 1η Ιανουαρίου 2005 και οι οποίες δεν συμμορφώνονται με τις οικείες κοινοτικές πράξεις πρέπει να αντιμετωπίζονται με εναρμονισμένο και διαφανή τρόπο ώστε να αποφευχθούν περιττά προβλήματα για τις εμπλεκόμενες επιχειρήσεις και, παράλληλα, να διασφαλιστεί ότι υπάρχει καθορισμένη προθεσμία έως την οποία τέτοιου είδους προϊόντα μπορούν να παραμένουν στην Κοινότητα. (6) Για το λόγο αυτό πρέπει να καθοριστεί μεταβατική περίοδος 12 μηνών εντός της οποίας οι επιχειρήσεις πρέπει να διαθέσουν τα προϊόντα που εισήχθησαν σε ελεύθερες ζώνες, ελεύθερες αποθήκες ή εγκαταστάσεις επιχειρήσεων που εφοδιάζουν διασυνοριακά θαλάσσια μεταφορικά μέσα πριν από την 1η Ιανουαρίου 2005. (7) Είναι σκόπιμο να εξασφαλιστεί ότι από την 1η Ιανουαρίου 2006 κάθε προϊόν αυτού του είδους που βρίσκεται ακόμα αποθηκευμένο σε ελεύθερες ζώνες, ελεύθερες αποθήκες ή εγκαταστάσεις επιχειρήσεων που εφοδιάζουν διασυνοριακά θαλάσσια μεταφορικά μέσα στην Κοινότητα και δεν συμμορφώνεται με τις οικείες κοινοτικές πράξεις θα καταστρέφεται υπό τον έλεγχο της αρμόδιας αρχής. Όλες οι δαπάνες της διαδικασίας αυτής θα επιβαρύνουν τον ιδιοκτήτη της αποστολής. (8) Για λόγους υγείας των ζώων, είναι αναγκαίο η παρούσα απόφαση να εφαρμοστεί από την 1η Ιανουαρίου 2005. (9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Από την 1η Ιανουαρίου 2005 οι αποστολές προϊόντων που εμπίπτουν στο πεδίο εφαρμογής των αποφάσεων 79/542/ΕΟΚ, 94/984/ΕΚ, 97/221/ΕΚ, 2000/572/ΕΚ, 2000/585/ΕΚ, 2000/609/ΕΚ, 2003/779/ΕΚ και 2004/438/ΕΚ συνοδεύονται από τα κατάλληλα υγειονομικά πιστοποιητικά που καθορίζονται στις εν λόγω πράξεις όταν παρουσιάζονται για εισαγωγή σε ελεύθερες ζώνες, ελεύθερες αποθήκες ή εγκαταστάσεις επιχειρήσεων που εφοδιάζουν διασυνοριακά θαλάσσια μεταφορικά μέσα, εγκεκριμένες σύμφωνα με το άρθρο 12 παράγραφος 4 στοιχείο β) και με το άρθρο 13 παράγραφος 1 της οδηγίας 97/78/ΕΚ, εξασφαλίζοντας έτσι ότι πληρούνται οι κοινοτικές απαιτήσεις υγείας των ζώων. Άρθρο 2 Έως την 31η Δεκεμβρίου 2005, οι αποστολές προϊόντων που αναφέρονται στο άρθρο 1 οι οποίες εισήχθησαν σε ελεύθερες ζώνες, ελεύθερες αποθήκες ή εγκαταστάσεις επιχειρήσεων που εφοδιάζουν διασυνοριακά θαλάσσια μεταφορικά μέσα πριν από την 1η Ιανουαρίου 2005, επιτρέπεται να μεταφερθούν από αυτές τις ζώνες, αποθήκες ή εγκαταστάσεις στις οποίες είναι αποθηκευμένες για να παραδοθούν είτε εν όλω είτε εν μέρει στους προορισμούς τους, όπως προβλέπεται στο άρθρο 12 παράγραφος 8 ή στο άρθρο 13 παράγραφος 2 στοιχείο α) της οδηγίας 97/78/ΕΚ, χωρίς να συνοδεύονται από το κατάλληλο υγειονομικό πιστοποιητικό όπως προβλέπεται στις οικείες κοινοτικές πράξεις. Άρθρο 3 Από την 1η Ιανουαρίου 2006, κάθε αποστολή προϊόντων που περιγράφεται στο άρθρο 2, η οποία παραμένει αποθηκευμένη καταστρέφεται υπό τον έλεγχο της αρμόδιας αρχής. Όλες οι δαπάνες για την καταστροφή επιβαρύνουν τον ιδιοκτήτη της αποστολής. Άρθρο 4 Η παρούσα απόφαση αρχίζει να ισχύει από την ημερομηνία κοινοποίησης. Άρθρο 5 Η παρούσα απόφαση απευθύνεται στα κράτη μέλη. Βρυξέλλες, 2 Φεβρουαρίου 2005.

Classification Labels:
986
703
36
2394

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2442
3489
614
5842
3156
2737

EuroVoc IDs (Expanded): 2442
3489
614
5842
3156
2737

Dataset Source: meu

Split: train